CELEX: 32012D0020
Language: el
Date: 2012-01-06 00:00:00
Title: 2012/20/ΕΕ: Απόφαση της Επιτροπής, της 6ης Ιανουαρίου 2012 , για τον καθορισμό των κανόνων και των διαδικασιών σχετικά με τους εμπειρογνώμονες σε θέματα εθνικών λογαριασμών οι οποίοι θα επικουρούν την Επιτροπή σύμφωνα με τον κανονισμό (ΕΚ) αριθ. 479/2009 του Συμβουλίου για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας [κοινοποιηθείσα υπό τον αριθμό Ε(2011) 9973]

10.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 6/10
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Ιανουαρίου 2012
   για τον καθορισμό των κανόνων και των διαδικασιών σχετικά με τους εμπειρογνώμονες σε θέματα εθνικών λογαριασμών οι οποίοι θα επικουρούν την Επιτροπή σύμφωνα με τον κανονισμό (ΕΚ) αριθ. 479/2009 του Συμβουλίου για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας
   [κοινοποιηθείσα υπό τον αριθμό Ε(2011) 9973]
   (2012/20/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας (1), και ιδίως το άρθρο 12 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 479/2009 απαιτεί από την Επιτροπή να αξιολογεί την ποιότητα των στοιχείων που χρησιμοποιούνται για τη διαδικασία υπερβολικού ελλείμματος (ΔΥΕ), μεταξύ άλλων και με τη μορφή μεθοδολογικών επισκέψεων. Για την πραγματοποίηση των εν λόγω επισκέψεων, η Επιτροπή (Eurostat) μπορεί να επικουρείται από εμπειρογνώμονες σε θέματα εθνικών λογαριασμών.
            
         
               (2)
            
            
               Είναι απαραίτητο να καθοριστούν οι κανόνες και οι διαδικασίες για την επιλογή των εμπειρογνωμόνων, λαμβάνοντας υπόψη την κατάλληλη κατανομή των εμπειρογνωμόνων στα κράτη μέλη και την κατάλληλη εναλλαγή των εμπειρογνωμόνων από τα κράτη μέλη, τις εργασιακές συνθήκες τους και τις οικονομικές λεπτομέρειες,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κανόνες και οι διαδικασίες για την επιλογή των εμπειρογνωμόνων σε θέματα εθνικών λογαριασμών οι οποίοι θα επικουρούν την Επιτροπή (Eurostat) κατά την πραγματοποίηση μεθοδολογικών επισκέψεων στα κράτη μέλη, σύμφωνα με το άρθρο 12 παράγραφος 1 του κανονισμού (ΕΚ) αριθ. 479/2009, οι εργασιακές συνθήκες τους και ο επιμερισμός των εξόδων των εν λόγω επισκέψεων μεταξύ της Επιτροπής και της εθνικής αρχής των εμπειρογνωμόνων που είναι υπεύθυνη για την υποβολή εκθέσεων στο πλαίσιο της διαδικασίας υπερβολικού ελλείμματος καθορίζονται στο παράρτημα της παρούσας απόφασης.
   Άρθρο 2
   Η παρούσα απόφαση εφαρμόζεται στη συνδρομή για την οποία γίνεται λόγος στο άρθρο 12 παράγραφος 1 του κανονισμού (ΕΚ) αριθ. 479/2009 και η οποία παρέχεται από την 1η Ιανουαρίου 2012 και μετά.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Ιανουαρίου 2012.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 145 της 10.6.2009, σ. 1.
   
      ΠΑΡΑΡΤΗΜΑ
      1.   Κατάλογος των εμπειρογνωμόνων σε θέματα εθνικών λογαριασμών
      
      Η Επιτροπή (Eurostat) τηρεί τον κατάλογο των εμπειρογνωμόνων σε θέματα εθνικών λογαριασμών με βάση τις προτάσεις που της αποστέλλονται από τις εθνικές αρχές που είναι υπεύθυνες για την υποβολή εκθέσεων στο πλαίσιο της διαδικασίας υπερβολικού ελλείμματος (ΔΥΕ). Ο κατάλογος επικαιροποιείται σε τακτική βάση.
      2.   Ορισμός του εμπειρογνώμονα σε θέματα εθνικών λογαριασμών
      
      Οι εμπειρογνώμονες σε θέματα εθνικών λογαριασμών είναι ειδικευμένοι στις εκθέσεις και στις στατιστικές όσον αφορά τη ΔΥΕ. Επικουρούν τους εμπειρογνώμονες της Επιτροπής οι οποίοι πραγματοποιούν επισκέψεις σε κράτη μέλη στο πλαίσιο της ΔΥΕ. Υπό την ιδιότητά τους αυτή, οι εμπειρογνώμονες σε θέματα εθνικών λογαριασμών παρέχουν ανεξάρτητη εμπειρογνωμοσύνη και δεν αντιπροσωπεύουν τις απόψεις του κράτους μέλους από το οποίο προέρχονται.
      3.   Επιλογή εμπειρογνωμόνων
      
      Η Επιτροπή (Eurostat) επιλέγει, για τις κατ’ εξαίρεση επισκέψεις που το κρίνει σκόπιμο, έναν ή περισσότερους εθνικούς εμπειρογνώμονες οι οποίοι συνοδεύουν τους δικούς της εμπειρογνώμονες στην επίσκεψη. Οι εμπειρογνώμονες επιλέγονται από τον κατάλογο κατά τρόπον ώστε ο ίδιος εμπειρογνώμονας να μην επιλέγεται να πραγματοποιήσει επίσκεψη περισσότερες από τρεις φορές κάθε τρία έτη.
      4.   Επιστροφή των εξόδων στην εθνική αρχή που είναι υπεύθυνη για την υποβολή εκθέσεων στο πλαίσιο της διαδικασίας υπερβολικού ελλείμματος
      
      Το ποσό που καταβάλλεται για την επιστροφή των εξόδων ταξιδιού, την ημερήσια αποζημίωση διαμονής και την ημερήσια κατ’ αποκοπή αποζημίωση υπολογίζεται σύμφωνα με την απόφαση της Επιτροπής της 5ης Δεκεμβρίου 2007 σχετικά με την κανονιστική ρύθμιση για την αποζημίωση προσώπων που δεν ανήκουν στην Επιτροπή και τα οποία καλούνται ως εμπειρογνώμονες (1).
      5.   Εμπιστευτικότητα
      
      Πριν από την επίσκεψη, οι εμπειρογνώμονες-συνοδοί υποχρεούνται να υπογράψουν δήλωση εμπιστευτικότητας όσον αφορά το περιεχόμενο, το χρονοδιάγραμμα και την πρακτική οργάνωση της επίσκεψης.
      
         (1)  Ε(2007) 5858.